સુરત : તારીખ 06-07-2018 ના તમામ મુખ્ય સમાચાર… - Gujarati News, સુરત સમાચાર
July 6th, 2018 Gujarati Samachar Gujarati News, સુરત સમાચાર 13
'રાઈટ ટુ ફૂડ'ના સુત્ર દ્વારા ગુણવત્તાયુક્ત, વાજબી અને પૂરતો અન્ન પુરવઠો પૂરો પાડવાનો, અન્ન આયોગનો મુખ્ય આશય: એમ.એ.નરમાવાલા
સૂરતઃ શુક્રવાર: સુરત શહેર અને જિલ્લામાં અન્ન સલામતિ કાયદો-૨૦૧૩ના અમલીકરણના અનુસંધાને જિલ્લામાં જાહેર વિતરણ વ્યવસ્થાની અદ્યતન પરિસ્થિતિ તથા મધ્યાહન ભોજન યોજના કેન્દ્રો અને આંગણવાડી કેન્દ્રોની કામગીરીની રાષ્ટ્રીય અન્ન કાયદા-૨૦૧૩ સંદર્ભે રાજ્ય અન્ન આયોગના સભ્ય સચિવ એ.એમ. નરમાવાલાના અધ્યક્ષસ્થાને જિલ્લા સેવા સદન ખાતે જિલ્લાના સંબંધિત અધિકારીઓ સાથે સમીક્ષા બેઠક યોજાઈ હતી. જેમાં અન્ન આયોગના સભ્ય અને સુરતના પૂર્વ મેયરશ્રી નિરંજન ઝાંઝમેરા, જિલ્લા કલેકટરશ્રી ડો.ધવલ પટેલ, જિલ્લા વિકાસ અધિકારીશ્રી ડી.કે.પારેખ પણ ઉપસ્થિત રહ્યા હતા.
સુરત જિલ્લામાં એન.એફ.એસ.એ. રેશનકાર્ડ પૈકી ૯૯ ટકા રેશનકાર્ડનું આધારકાર્ડ સાથે લિંકઅપ પૂર્ણ કરાયું છેઃ અન્ન આયોગના સભ્ય સચિવ
દરેક દુકાનો પર 'ફરિયાદ ક્યાં કરી શકાય?' તે અંગેના બોર્ડ દુકાનના પ્રવેશદ્વાર પાસે જ ઓઈલ પેઈન્ટીંગ વડે લખવામાં આવે: નરમાવાલા
રાજ્ય અન્ન આયોગના સભ્ય સચિવ એ.એમ. નરમાવાલાના અધ્યક્ષસ્થાને
જિલ્લામાં અન્ન સલામતી કાયદાના અમલીકરણ માટેની સમીક્ષા બેઠક યોજાઈ
રાજ્યના તમામ નાગરિકોને ખાદ્ય સુરક્ષા કવચ પૂરું પાડવાની રાજ્ય સરકારની પ્રતિબદ્ધતા વ્યકત કરતાં એમ.એ.નરમાવાલા
બેઠકમાં સભ્ય સચિવ એ.એમ.નરમાવાલાએ જણાવ્યું હતું કે, રાષ્ટ્રીય અન્ન સુરક્ષા કાયદા અન્વયે 'રાઈટ ટુ ફૂડ' ના અધિકારથી કોઈ વંચિત ન રહે, સૌને પૂરતું અનાજ મળી રહે, કોઇ ભૂખ્યું ન સૂવે તે અન્ન આયોગનો મુખ્ય આશય છે. રાષ્ટ્રીય ખાદ્ય સુરક્ષા કાયદા હેઠળ રાજ્યના એ.પી.એલ.-બી.પી.એલ. કાર્ડધારકોને ગુણવત્તાયુક્ત, વાજબી અને પૂરતા પ્રમાણમાં અન્ન પુરવઠો મળી રહે તેવી રાજ્ય સરકારની પ્રતિબદ્ધતા વ્યક્ત કરતાં શ્રી નરમાવાલાએ સુરત જિલ્લામાં એન.એફ.એસ.એ. રેશનકાર્ડ પૈકી ૯૯ ટકા રેશનકાર્ડનું આધાર સિડીંગ પૂર્ણ કરાયું હોવાનું જણાવી જિલ્લા વહીવટી તંત્ર અને પૂરવઠા વિભાગની કામગીરીને બિરદાવી હતી. જયારે ૬૪ ટકા રેશનકાર્ડનું કાર્ડધારકોના બેંક એકાઉન્ટ સાથે લિંકઅપની કામગીરી પૂર્ણ કરવામાં આવી હોવાની વિગતો આપી તેમણે બાકી રહેલી કામગીરીને સત્વરે પૂર્ણ કરવા વહીવટીતંત્રને અનુરોધ કર્યો હતો.
શહેર-જિલ્લાની તમામ દુકાનોને મોડેલ એફ.પી.એસ.(આદર્શ વ્યાજબી ભાવની દુકાન) બનાવી રાશન સિવાય જીવન નિર્વાહ માટે આવશ્યક જણાતી હોય તેવી તમામ પ્રકારની ઘરેલુ ચીજવસ્તુઓ ઉપલબ્ધ થાય તે મુજબની વ્યવસ્થા હાથ ધરવા પર ભાર મૂક્યો હતો. તેમણે રેશનકાર્ડ ધારકોના ફરજિયાત બેંક ખાતા ખોલાવવા, આંગણવાડી કેન્‍દ્રો મારફત ધાત્રી અને સગર્ભા મહિલાઓ અને આંગણવાડીના બાળકોને પોષણક્ષમ આહાર આપવાની કામગીરી અને પ્રગતિની વિગતો મેળવી જરૂરી સૂચનો કર્યા હતા.
સમગ્ર રાજ્યમાં ફેર પ્રાઈસ શોપ પર અન્ન પૂરવઠા બાબતની કોઈ પણ સમસ્યાઓની રજૂઆત અન્ન આયોગમાં કરી શકાય છે. અનાજની ગુણવત્તા, પૂરવઠા અને અનિયમિતતા બાબતની ફરિયાદ જિલ્લાના અધિક કલેકટરને કરી શકાય છે, જે માટે દરેક દુકાનો પર 'ફરિયાદ ક્યાં કરી શકાય?' તે અંગેના બોર્ડ દુકાનના પ્રવેશદ્વાર પાસે જ ઓઈલ પેઈન્ટીંગ વડે લખવામાં આવે તેવી સૂચના આપી હતી. લોકોની ફરિયાદો યાદ વાજબી ભાવની દુકાનોમાં ગેરરીતિનો કોઈ અવકાશ ન રહે તે માટે ઉપસ્થિત અધિકારીઓને તકેદારીના પગલા લેવાની સૂચના આપી હતી.
આ પ્રસંગે અધિક નિવાસી કલેકટરશ્રી એસ.ડી. વસાવા, ઇન્ચાર્જ જિલ્લા પૂરવઠા અધિકારીશ્રી એન.આર.ધાંધલ, જિલ્લાના પ્રાંત અધિકારીશ્રીઓ, મામલતદારશ્રીઓ, મહેસૂલ, આઈ.સી.ડી.એસ. વિભાગ, મધ્યાહન ભોજન, પૂરવઠાના અધિકારી-કર્મચારીઓ ઉપસ્થિત રહ્યા હતા.
ગુજરાત ગેસ સર્કલથી અઠવાગેટ તરફ આવતા વાહનો ઉપર હંગામી ધોરણે ફરમાવેલા પ્રતિબંધને ઉઠાવી લેવાયોઃ
સુરત, શુક્રવાર: સુરત શહેરના અઠવાગેટ સર્કલ અને ગુજરાત ગેસ સર્કલને જોડતા સરદારબ્રીજ ઉપર બ્રીજની પહોળાઇ કરતા વધુ ટ્રાફિક ભારણને કારણે તથા કોઇક વાહન બંધ પડી જવાના કારણસર અવાર-નવાર ટ્રાફિક જામ થવાની સમસ્યા સર્જાતી હોવાની બાબતને ધ્યાને લઇ, તેના ઉકેલ માટે વિચારણા હાથ ધરેલ અને ઉપરોક્ત સ્થળ સ્થિતીના ઉકેલ માટે પ્રાયોગિક ધોરણે તા.૦૧/૦૭/૨૦૧૮ થી તા.૧૫/૦૭/૨૦૧૮ સુધીના સમય માટે કલાક-૧૮/૩૦ થી ૧૯/૩૦ દરમ્યાન અઠવાગેટ સર્કલથી ગુજરાત ગેસસર્કલ તરફ જતો ટ્રાફિક પ્રવાહ ગુજરાત ગેસસર્કલથી અઠવાગેટ તરફ આવતા સરદાર બ્રીજના ટ્રેક ઉપર પસાર કરવા નિર્ણય કરવામાં આવ્યો હતો. આ સમય દરમ્યાન ગુજરાત ગેસસર્કલ તરફથી આવતો ટ્રાફિક સીધો વિવેકાનંદ બ્રીજ (મક્કાઇપુલ) થઇ અઠવાગેટ તરફ પસાર કરાવવામાં આવ્યો હતો.supply
ઉપરોક્ત પ્રાયોગીક અમલ દરમ્યાન ગુજરાત ગેસ સર્કલથી અઠવાગેટ તરફ આવતા વાહનો ઉપર હંગામી ધોરણે પ્રતિબંધ લાદવામાં આવેલ પરંતુ ઉપરોક્ત પ્રતિબંધ દરમ્યાન વાહન વ્યવહાર ગુજરાતગેસ સર્કલથી અડાજણ પાટીયા તરફના માર્ગમાં BRTS બસ તથા વાહનોને વળવામા લેતાં અગવડ પડતી હોય તેના કારણે ટ્રાફિક વધુ પ્રમાણમાં જામ થતું હોય, જાહેર જનતાને તેમજ વાહન ચાલકોને અગવડ પડતી હોય, જાહેર હિતમાં સુરત શહેરના પોલીસ કમિશનરશ્રી દ્વારા તા.૨૮/૦૬/૨૦૧૮થી બહાર પાડવામાં આવેલ હંગામી જાહેરનામું રદ કરવામાં આવે છે.